Ingredjenti 400 g lampuki 400g spinaċi msajra 200g pastard imsajjar 200g basal imqatta 50g zebbuġ iswed qoxra ta' lummija bżar u melħ sinna tewm merqtux nagħnieħ għaġina tat-torti – frolla (shortcrust) bajda ġunġlien 1 Naddaf il-hut. Tista ssajru fil-forn bix-xewk b'kollox, imbagħad meta jiksaħ trid tneħħi x-xewk kollu. Huwa mportanti ħafna li ma jkun hemm xewk xejn. 2 Saħħan ftit żejt u qalli l-basal u tewm, sakemm ikunu se jibdew jieħdu kulur. 3 Għalli l-pastard u l-ispinaċi u wara qatta f' biċċiet żgħar. Żid fuq il-basal. 4 Itfi n-nar u żid iż-żebbuġ, qoxra ta' lummija, merqtux u nagħnieħ u nofs il-ħut. Ħawwad tajjeb. Duq it-taħlita u ara jekk ikunx hemm bżonn li żżid ftit melħ u bżar. 5 Aqsam l-għaġina fi tnejn. Iftaħ biċċa mill-għaġina u biha iksi l-qiegħ tad-dixx tal-forn. Imla bit taħlita ta' ħut u ħaxix u fil-wiċċ poġġi l-bqija tal lampuki. 6 Għatti bin-nofs l-ieħor ta' l-għaġina, idlek bil-bajda mħabbta u fil-wiċċ roxx ftit ġunġlien. Sajjar f'forn moderat għal madwara siegħa. 7 Din it-torta hija tajba sew sħuna kif ukoll kiesħa.